《五指参天峰和丘文庄公韵 其二》
明代·王弘诲

一柱波心五岳连，高标削翠界南天。谁将赤手排沧海，直上丹霄拾紫烟。

钩弋晓穿云锦出，神符宵握斗枢悬。最怜建水挥文笔，卓立乾坤判道原。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。